b"\n_START_ARTICLE_\nAntoni Roca Flaquer\n_START_SECTION_\nLa formaci\xc3\xb3 del doctor Roca\n_START_PARAGRAPH_\nAntoni Roca i Flaquer inici\xc3\xa0 els seus estudis amb set anys quan l'any 1832 ingress\xc3\xa0 al Convent dels Agustins de Ciutadella de Menorca on va estudiar tres anys de filosofia. L'any 1842 es trasllad\xc3\xa0 a Barcelona per estudiar f\xc3\xadsica experimental i qu\xc3\xadmica a la universitat. Un any m\xc3\xa9s tard, exactament el 27 de desembre de 1843, aconsegu\xc3\xad el Batxiller en Filosofia per la mateixa universitat._NEWLINE_L'any 1843 Antoni de la Creu comen\xc3\xa7a els seus estudis de medicina, de manera que primer obt\xc3\xa9 el grau de Batxiller en Medicina i Cirurgia per la Universitat de Barcelona el 7 de juny de 1848. Dos anys m\xc3\xa9s tard, el 13 de juliol de 1850, aconsegueix el t\xc3\xadtol de llicenciat, tamb\xc3\xa9 per la mateixa universitat catalana, a vint-i-cinc anys d'edat._NEWLINE_El darrer any de carrera que el jove menorqu\xc3\xad va cursar a Barcelona, va llegir una mem\xc3\xb2ria sobre \xc2\xbfCom obra el cloroform en l'economia humana, i en quines circumst\xc3\xa0ncies est\xc3\xa0 indicat o deixa d'estar-ho?. L'exposici\xc3\xb3 va tenir lloc el dia 3 de gener de 1850 a l'Acad\xc3\xa8mia del Col\xc2\xb7legi de Medicina i Cirurgia, essent president de la mateixa D. Ramon Ferrer i Garc\xc3\xa9s. La mem\xc3\xb2ria consisteix en un manuscrit de 14 p\xc3\xa0gines escrites pel mateix Antoni Roca a dia 2 de gener de 1850._NEWLINE_Finalment, el testimoni oral que mantenen els seus descendents, conta que el doctor Roca en acabar els estudis de medicina i cirurgia a Barcelona i obtenir, aix\xc3\xad, la llicenciatura en dites mat\xc3\xa8ries, decideix anar-se'n a cursar una especialitat en oftalmologia a la Universitat de Montpeller.\n_START_SECTION_\nLa tasca m\xc3\xa8dica del doctor Roca\n_START_PARAGRAPH_\nRoca i Flaquer va exercir b\xc3\xa0sicament de metge general i de cirurgi\xc3\xa0, ja que la situaci\xc3\xb3 hist\xc3\xb2rica de la medicina menorquina no permetia un exercici molt ample en el camp de l'oftalmologia, especialitat del doctor Roca. La seva tasca m\xc3\xa8dica la podem centrar en dos camps: d'una banda, la medicina al servei del m\xc3\xb3n militar, naval i portuari de Ma\xc3\xb3. I de l'altra, a la sanitat exterior, amb diverses actuacions dignes de record en episodis d'epid\xc3\xa8mies a l'illa de Menorca._NEWLINE_En els primers anys d'exercici de la professi\xc3\xb3 fou metge del primer batall\xc3\xb3 del Regiment d'Isabel II de guarnici\xc3\xb3 a Ma\xc3\xb3 devers les d\xc3\xa8cades centrals del XIX, i despr\xc3\xa9s del Regiment d'Infanteria de Granada, que s'hi va estar, a l'illa, a finals del mateix segle._NEWLINE_A partir del 8 de desembre de 1859 i durant un curt per\xc3\xadode fou nomenat metge auxiliar de l'hospital provincial de Lleida, tot i que ben prest tornaria a Menorca. Cap al 24 de juliol de 1861 un Reial Ordre li atorg\xc3\xa0 el c\xc3\xa0rrec de metge inter\xc3\xad de l'Hospital Militar de Ma\xc3\xb3. Poc temps despr\xc3\xa9s, el 19 d'octubre de 1869, fou nomenat metge consultor del Llatzaret del Port de Ma\xc3\xb3, per una ordre governamental. Arran d'aquest c\xc3\xa0rrec, la Direcci\xc3\xb3 General de Benefic\xc3\xa8ncia i Sanitat de l'Administraci\xc3\xb3 de l'Estat el nomen\xc3\xa0 director m\xc3\xa8dic de visita de naus en tr\xc3\xa0nsit per les aig\xc3\xbces portu\xc3\xa0ries de Ma\xc3\xb3, i director m\xc3\xa8dic de la Direcci\xc3\xb3 de Sanitat Mar\xc3\xadtima d'aquest mateix port._NEWLINE_En el camp de la sanitat exterior \xc3\xa9s segurament on el doctor Roca i Flaquer m\xc3\xa9s va demostrar els seus dots com a bon metge. El 12 de desembre de 1900, quan el doctor Roca mor\xc3\xad, el diari El Bien P\xc3\xbablico recordava en una cr\xc3\xb2nica necrol\xc3\xb2gica que estant al capdavant de la patent bruta del Llatzaret, el benem\xc3\xa8rit metge va consentir d'incomunicar-se volunt\xc3\xa0riament per a l'assist\xc3\xa8ncia de diversos individus atacats de febre groga, procedents de Puerto Rico, acte vertaderament heroic que li va mer\xc3\xa8ixer els plaers de tot el m\xc3\xb3n.\n_START_SECTION_\nEl doctor de les epid\xc3\xa8mies\n_START_PARAGRAPH_\nLa intervenci\xc3\xb3 m\xc3\xa8dica m\xc3\xa9s memorable del doctor Roca, i que li ha merescut cert grau de record en la posteritat a Menorca, fou la seva intervenci\xc3\xb3 en l'epid\xc3\xa8mia de c\xc3\xb2lera asi\xc3\xa0tic que atac\xc3\xa0 l'illa mediterr\xc3\xa0nia la tardor de 1865. L'epid\xc3\xa8mia, en realitat, tingu\xc3\xa9 atemorida tota l'Espanya oriental, des de Catalunya al Pa\xc3\xads Valenci\xc3\xa0 passant per les Illes Balears, i tamb\xc3\xa9 l'\xc3\xa0rea francesa de Marsella. De fet, fou un dels darrers grans casos d'epid\xc3\xa8mia col\xc3\xa8rica del segle XIX._NEWLINE_A Menorca, els termes municipals m\xc3\xa9s fortament afectats per l'epid\xc3\xa8mia de c\xc3\xb2lera asi\xc3\xa0tic foren els de Ciutadella i es Mercadal. L'Ajuntament de Ma\xc3\xb3 feu una crida als metges del seu terme municipal amb la intenci\xc3\xb3 d'auxiliar els habitants de Mercadal. Fou aleshores quan el doctor Roca i Flaquer no dubt\xc3\xa0 en viatjar a la vila de Mercadal per combatre l'epid\xc3\xa8mia, just en el moment en qu\xc3\xa8 aquesta es trobava en el seu punt m\xc3\xa9s \xc3\xa0lgid, i per tant, quan m\xc3\xa9s contagiats i morts estava causant entre la poblaci\xc3\xb3. Per\xc3\xb2 afortunadament el doctor Roca aconsegu\xc3\xad sortir-se'n i el diari maon\xc3\xa8s gloss\xc3\xa0 aix\xc3\xad la seva actuaci\xc3\xb3:_NEWLINE_Qui havia de ser l'\xc3\xa0ngel salvador que, corrent velo\xc3\xa7 i espont\xc3\xa0niament fins al lloc infestat d'on tots fugien plens del m\xc3\xa9s profund terror, eixugava les ll\xc3\xa0grimes de tantes persones abatudes i tractava d'impedir les entremaliadures del fat\xc3\xaddic hoste? El que abandonant fam\xc3\xadlia i interessos i exposant la seva pr\xc3\xb2pia vida a l'holocaust de la dels habitants de Mercadal, vol\xc3\xa0 a aquell lloc de virus i microbis, i qual energumen que es fa superior a tots els de m\xc3\xa9s, comen\xc3\xa7\xc3\xa0 a exercir la seva noble professi\xc3\xb3, aconseguint tallar de soca-rel aquella terrible malaltia._NEWLINE_Quan va morir el 1900, la premsa de la seva ciutat natal deman\xc3\xa0 per a ell alguna forma de reconeixement que perpetu\xc3\xa9s els comportaments valents i deontol\xc3\xb2gics, de rigorosa fidelitat al jurament hipocr\xc3\xa0tic. Probablement fou aleshores que Es Mercadal degu\xc3\xa9 considerar el guard\xc3\xb3 de declarar-lo Fill Adoptiu. D'altra banda, l'ajuntament de la seva ciutat natal no li atorg\xc3\xa0 cap guard\xc3\xb3 d'aquesta mena, tan sols la corporaci\xc3\xb3 maonesa l'any 1866 li regal\xc3\xa0 una escrivania de plata de Barcelona com a penyora de gratitud i reconeixement p\xc3\xbablic al coratge demostrat en l'epid\xc3\xa8mia d'Es Mercadal. En canvi, l'Ajuntament de Mercadal, a part de declarar-lo Fill Adoptiu, va fer pintar un quadre, quan aquest era el guard\xc3\xb3 que es demanava per part de l'Ajuntament de Ma\xc3\xb3. Actualment, al sal\xc3\xb3 de plens de l'Ajuntament de Mercadal s'exposa un retrat a l'oli del metge, sota la consideraci\xc3\xb3 de Fill Adoptiu.\n_START_SECTION_\nDescendent de la Il\xc2\xb7lustraci\xc3\xb3\n_START_PARAGRAPH_\nEl doctor Roca va ser un burg\xc3\xa8s descendent de la Il\xc2\xb7lustraci\xc3\xb3 menorquina del segle XVIII i, com a tal, podem creure que el seu pensament es basava en el raonament, la recerca de la felicitat, la creen\xc3\xa7a en la bondat natural de l'home i l'optimisme. Era un home mogut per les \xc3\xa0nsies constants de claredat en la ci\xc3\xa8ncia i la filosofia, i l'immens coneixement que pos\xc3\xa0 al seu abast l'her\xc3\xa8ncia del segle de les llums l'aprofit\xc3\xa0 gr\xc3\xa0cies al magn\xc3\xadfic coneixement que tenia de les principals lleng\xc3\xbces europees i nacionals._NEWLINE_Roca i Flaquer era un enamorat dels llibres, els quals considerava eina b\xc3\xa0sica pel coneixement i l'educaci\xc3\xb3. D'aquesta manera, durant la seva vida va reunir una quantitat de llibres considerable, principalment cient\xc3\xadfico-m\xc3\xa8dics, fins al punt de poder parlar d'una biblioteca particular de gran valor. El seu fill Antoni Roca V\xc3\xa1rez, com a bon llicenciat en Filosofia i Lletres, va seguir adquirint m\xc3\xa9s llibres al llarg de la seva vida fins que va decidir constituir formalment la Biblioteca Roca com a tal, biblioteca que, fins i tot, comptava amb un ex-libris molt elaborat._NEWLINE_El seu fill A. Roca V\xc3\xa1rez va heretar molts llibres dels seus avantpassats, els quals ja consideraven la lectura com una eina b\xc3\xa0sica en l'educaci\xc3\xb3 de l'\xc3\xa9sser hum\xc3\xa0. La majoria eren llibres de medicina que havien estat adquirits pel seu pare, el doctor Roca, per\xc3\xb2 tamb\xc3\xa9 n'heret\xc3\xa0 especialment del seu avantpassat el Capit\xc3\xa0 Joan Roca Vinent, autor del fam\xc3\xb3s cronic\xc3\xb3 menorqu\xc3\xad Diari de Mah\xc3\xb3 (1776-1826)._NEWLINE_Per altra banda, el doctor Roca va heretar tamb\xc3\xa9 dels seus avantpassats una curiosa activitat consular. En primer lloc, fou vice-c\xc3\xb2nsol de Su\xc3\xa8cia-Noruega durant vuit anys, en substituci\xc3\xb3 del seu pare, Antoni Roca i Vinent, que ho havia estat des de 1810. El 23 de maig de 1875 tamb\xc3\xa9 fou nomenat vice-c\xc3\xb2nsol de Portugal, t\xc3\xadtol que mantingu\xc3\xa9 fins que la malaltia final l'imped\xc3\xad de continuar. El t\xc3\xadtol de vice-c\xc3\xb2nsol portugu\xc3\xa8s ja abans de Roca Flaquer, l'havien ostentada l'avi i el besavi._NEWLINE_Roca i Flaquer va morir un dissabte a primera hora de la tarda a Ma\xc3\xb3, el 10 de febrer de 1900. Els funerals per la seva \xc3\xa0nima foren solemnes com pocs ho han estat; i l'enterrament, una veritable manifestaci\xc3\xb3 d'estima popular i de respecte de les principals autoritats. L'edici\xc3\xb3 del diari El Bien P\xc3\xbablico del mateix dia encara arrib\xc3\xa0 a temps de dedicar-li un record p\xc3\xb2stum, i escriv\xc3\xad aix\xc3\xb2: Dotat de virtuts c\xc3\xadviques per a tots conegudes i decidit amant de les lletres, va saber conquistar des de la seva joventut, excel\xc2\xb7lent reputaci\xc3\xb3 de metge intel\xc2\xb7ligent, pare exemplar i honorable ciutad\xc3\xa0, i deixa a aquesta la seva p\xc3\xa0tria natal un renom envejable i ple de magn\xc3\xadfics records."